Hefur verið sannað að náttúrulyf eins og til dæmis birkiaska virki ? Birkiaska er náttúruvara , það er að segja hún flokkast sem fæðubótarefni og hefur ekki markaðsleyfi sem náttúrulyf hér á landi . Fjallað eru um náttúrlyf og náttúrvörur í svari sömu höfunda við spurningunni Hver er munurinn á náttúrulyfjum og náttúruvörum ? Náttúruvörur eru seldar án þess að kröfur séu gerðar til gæðaeftirlits , vissulega eru framleiðendur ábyrgir en neytandinn tekur ábyrgð á notkuninni . Birkiaska er unnin úr birkitrjám frá Finnlandi en ekki eru heimildir um það hvaða plöntuhluti er notaður til að vinna þessa náttúruvöru . Innihaldsefnið í birkiösku er sennilega aska af brenndum finnskum birkigreinum og mögulega er um basíska steinefnablöndu að ræða . Birkiaska hefur verið notuð við hinum ýmsu sjúkdómum og kvillum og má þar nefna krabbamein . Það hefur þó ekki verið sýnt fram á verkun hennar á menn með vísindalegum hætti . Það virðist því sem notkun birkiösku sé byggð á frásögnum og reynslusögum en ekki vísindalegum grunni . Ekki hefur verið sýnt fram á með vísindalegum rannsóknum að aska af birki virki gegn sjúkdómum . Við notkun náttúruvara þarf að hafa í huga aukaverkanir og milliverkanir við önnur lyf eða náttúruvörur . Árið 2001 var gerð könnun á meðal lækna hér á landi og athugað hvort að þeir hefðu orðið varir við einhverjar auka - og / eða milliverkanir af notkun náttúrulyfja , náttúruvara eða fæðubótarefna . Læknar greindu frá fjórum tilfellum aukaverkana sem taldar voru vera vegna inntöku á birkiösku . Þar var auk þess greint frá því að birkiaska hafi mögulega milliverkað við morfín ( Contalgin ® ) og kom viðkomandi læknir með þá tilgátu að birkiaskan hefði svokölluð lyfjakolaáhrif , það er að hún sogi lyfið til sín í meltingarveginum og minnki þannig aðgengi þess . Hins vegar hafa ekki verið gerðar rannsóknir til að staðfesta þetta .